《南康》
宋代·张埴

彭泽鳞鳞水，匡庐漠漠烟。
朝昏鱼作市，伏腊蚌为田。
不共刘伶酒，惟同范蠡船。
膊山千八百，恨未脱珉镌。

作者简介：张埴，字养直，号泸滨，吉水（今属江西）人。早游湖湘间，有诗名。理宗开庆元年（一二五九），赵葵为江东西安抚使，欲荐之，力辞不就。著有《情性集》，已佚。清光绪《吉水县志》卷三七有传。　张埴诗，据《永乐大典》、《诗渊》所录，编为一卷。